Source: http://jogado.hu/birosag-tiszta-vizet-ontott-hulladekos-poharba/
Timestamp: 2018-07-20 03:14:50+00:00

Document:
A bíróság tiszta vizet öntött a hulladékos pohárba - Jogadó Blog
Jogadó Blog > Környezetvédelem és hulladékgazdálkodás > A bíróság tiszta vizet öntött a hulladékos pohárba
A bíróság tiszta vizet öntött a hulladékos pohárba
Szerző: Dr. Bihary Ákos | 2017.08.03 | Környezetvédelem és hulladékgazdálkodás
Egy korábbi blogbejegyzésben (Hoppon marad-e a jogkövető egyszeri hulladékhasznosító?) azt a kérdést vettük górcső alá, hogy jogszerűen járt-e el a környezetvédelmi hatóság abban az esetben, amikor a kérelemre indult eljárást megszüntette arra való hivatkozással, hogy a kérelmező hulladékhasznosító már meglévő szállítási, kereskedői és közvetítői engedélye alapján – mivel abban a kereskedelem kifejezés szerepel – végezhető hulladékgyűjtési tevékenység.
Nos, örömmel jelentem, hogy a bíróság rendet tett a látszólagos káoszban.
A hatósági döntéssel szemben ugyanis a hulladékgazdálkodónak nem volt más eszköze, mint bírósághoz fordulni, különös tekintettel arra, hogy ő kifejezetten hulladékgyűjtési tevékenységet kíván végezni, amit engedély hiányában nem, legfeljebb hulladékgazdálkodási bírság kiszabásának kockáztatásával tehetne meg.
A bíróság a hatóság határozatát jogszabálysértőnek minősítette, azt megsemmisítette, és a hatóságot új eljárás lefolytatására utasította.
A bíróság döntésében az alábbi lényeges megállapításokat tette, melyek némelyike iránymutató lehet más hatósági ügyekben is:
A hatóság tévesen hivatkozott saját korábbi tájékoztatására a hulladék gyűjtésének, mint a hulladékkereskedelem egyik alesetének bemutatásakor.
A hatóság saját korábbi állásfoglalása, vagy tájékoztatása jogi kötőerővel nem bír, és nem teszi mellőzhetővé az ügyben alkalmazandó jogszabályok bemutatását.
Nem helytálló a hatóság azon megállapítása, hogy a kérelmező korábbi hulladékgazdálkodási kérelme már tartalmazta a most elutasított, hulladékgyűjtés iránti kérelmet.
A hulladékgyűjtés – egyes, a jelen ügyben irreleváns kivételektől eltekintve – hulladékgazdálkodási engedélyhez kötött tevékenység.
A megismételt eljárásban a hatóság köteles lesz a hulladék gyűjtése iránti kérelmet érdemben vizsgálni.
Örömmel lehet tehát konstatálni, hogy a bíróság igyekszik gátat szabni a helytelen hatósági jogértelmezésnek és jogalkalmazásnak, adott esetben egyedi ügyben tett olyan megállapításokkal is, melyek általános jelleggel is alkalmazhatók és figyelembe vehetők közigazgatási eljárások során.
A fentihez hasonló problémával forduljon bizalommal az Ecovis Hungary Legal jogi szakértőihez!

References: bíróság 
 bíróság 
 bíróság 
 bíróság 
 bíróság 
 bíróság 
 bíróság